Orientering fra altanudvalget juni 2018

Altanudvalget afholdt tilbage i april en række åbent hus arrangementer, hvor alle kommende altanindehavere var inviteret til at komme med ændringer til oprindelige placeringer af altaner samt ønsker til nye altaner. Efterfølgende har vores rådgiver tilpasset tegningerne og sendt dem til anden godkendelse hos kommunen samt til entreprenøren, som vil udarbejde et nyt tilbud. Vi vil snarest ligge de nye tegninger på hjemmesiden.

I forbindelse med åbent hus arrangementerne, stillede vi et beboermøde i sigte, hvor der ville være mulighed for at debattere altandybder mod gården. Dette møde bliver alligevel ikke til noget af følgende årsager:

* Beboermødet var tænkt afholdt at beboere, som ønskede en debat om altandybder. Dette har der desværre ikke været opbakning til.
* Vi er i altanudvalget blevet bevidste om, at altanprojektet, som vedtaget på generalforsamlingen den 28. november 2016, kun kan ændres ved en ny generalforsamling. I det oprindelige altanprojekt er der ingen begrænsninger på dybden af altaner udover det af kommunen reglementerede. Derfor vil vi ikke kunne træffe beslutning om at begrænse altandybder ved et beboermøde. Se mere i referatet fra generalforsamlingen og vedtægterne §11 b og c.
* Vi kommer til at indkalde til en ekstraordinær generalforsamling, så snart vi har et nyt tilbud fra entreprenøren. På baggrund af tilbuddet vil der højst sandsynligt være behov for at bede om lov til at optage et større lån end det oprindeligt godkendte på op til 8,5mio kr, da antallet af altaner siden er steget. Der vil være mulighed for at stille forslag om altandybder ved denne ekstraordinære generalforsamling.